Slim plan met munisipale 'fontein' | News24
Slim plan met munisipale 'fontein'
=Silwerskoon water kabbel al maande lank uit dié munisipale "fontein" in Despatch. 'n Anonieme inwoner, klaar gesukkel met die munisipaliteit wat nie op die aanmeldings reageer nie, maak toe maar eie plan. Fotos: MARISKA SPOORMAKER
Gratis: derduisende liter skoon munisipale water vir 'n lowerryke tuin.
Darem nou nie heeltemal só nie, maar 'n geval van 'n belastingbetaler maak 'n plan wanneer maandelange aanmelding van 'n groot lekkasie op dowe munisipale ore val.
Aanvanklik het die 'belastingbetaler-maak-lekplan-storie' te goed geklink om waar te wees, gevolglik het dié verslaggewer met kamera ondersoek gaan instel.
Dit is nogal iets om op 'n snikhete Saterdagmiddag op Despatch die soete klank van kabbelende water uit 'n "fontein" in die teerpad te hoor. Nog soeter is die klank van 'n pompie, gekoppel aan 'n tuinslang, te hoor huhuum-huhuum. . .
Met baksteen op sy rug en sandwalletjies aan weerskant, lê die tuinslang oopbek in die straat, sluk water dat dit goed gaan en voer die pompie, wat weer 'n tuinslang voer wat na die agterplaas met tuin, swembad én opgaartenk lei.
Maar nou is dit so dat water uit die munisipale fontein tóg ompad om die eerste keerwal vind, gevolglik is daar laer af nóg 'n keerwal. Hier sluk 'n dik swart pyp (wat ook na 'n agterplaas lei) weer die water.
Die omliggende tuine is so mooi groen, die vensters en gordyne van die "pompietuin' toegetrek – dalk is die mense nog met vakansie. Of besig om rys in die agtertuin te plant.
Die UD Nuus het al telkens oor Despatchers se klagtes oor lekkende pype en die Nelson Mandelabaai-munisipaliteit wat dit nie herstel nie, berig.
'n Sakeman het selfs al 'n watermeter by die lekkasie voor sy perseel geïnstalleer en só bevind dat meer as 'n duisend liter water binne 'n halfuur verlore gaan.
Parlementêre antwoorde aan die DA het aan die lig gebring dat sowat 45 miljard liter drinkwater in Nelson Mandelabaai verlore gegaan het in die 2013-'14- munisipale boekjaar as gevolg van lekkasies en gebarste pype.